**NOTĂ INFORMATIVĂ**

**la proiectul hotărârii Guvernului cu privire la împrospătarea cu decalaj în timp a grâului alimentar din rezervele materiale de stat**

|  |
| --- |
| * + - 1. **Denumirea autorului şi, după caz, a participanţilor la elaborarea proiectului** |
| Ministerul Afacerilor Interne |
| **2. Condiţiile ce au impus elaborarea proiectului de act normativ şi finalităţile urmărite** |
| Proiectul hotărârii de Guvern a fost elaborat în temeiul art. 8 din Legea nr. 589/1995 privind rezervele materiale de stat şi de mobilizare, în scopul executării Planului de împrospătare a bunurilor materiale din rezervele materiale de stat pentru anul 2020, aprobat prin dispoziția directorului Agenției Rezerve Materiale nr. 02s din 15.01.2020 (cu parafa secret), cât şi a solicitărilor agenţilor economici privind eliberarea grâului alimentar din rezervele materiale de stat cu titlu de împrospătare cu decalaj în timp.  Reieşind din stocul disponibil de grâu alimentar, păstrat în rezervele materiale de stat şi a Planului de împrospătare a bunurilor materiale din rezervele materiale de stat pentru anul curent, urmează a fi împrospătată cantitatea de 16855,916 tone de grâu alimentar, roada anului 2016.  Prin urmare, considerăm oportun eliberarea din rezervele materiale de stat, în vederea împrospătării cu decalaj în timp, a cantităţii de grâu alimentar menţionate, agenţilor economici solicitanți, prioritar fiind selectați producătorii de făină, pâine şi produse de panificaţie, care asigură necesităţile populaţiei şi menţinerea stabilităţii sociale din ţară.  Identificarea beneficiarilor finali de grâu alimentar este pusă în sarcina Agenţiei Rezerve Materiale a MAI și se va efectua de grupul de lucru mixt (în care este inclus şi reprezentantul Ministerului Agriculturii, Dezvoltării Regionale şi Mediului), care activează în baza Regulamentului cu privire la distribuirea grâului alimentar din rezervele de stat în vederea împrospătării cu decalaj în timp, aprobat prin Ordinul directorului Agenției Rezerve Materiale nr. 20/2019. Regulamentul menționat reglementează procedura şi criteriile de selectare a beneficiarilor, cât și transparența întregului proces de eliberare a grâului alimentar din rezervele materiale de stat.  Restituirea în rezervele materiale de stat a grâului alimentar eliberat, urmează a fi efectuată de beneficiari din roada anului curent, în acelaşi volum şi de aceeaşi calitate, în termen până la 1 octombrie 2020.  Aprobarea prezentei hotărâri va asigura împrospătarea grâului alimentar din rezervele materiale de stat. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu are ca scop armonizarea legislației naționale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul prevede autorizarea Agenţiei Rezerve Materiale care este autoritate administrativă în subordinea Ministerului Afacerilor Interne, responsabilă de implementarea politicii statului în domeniul rezervelor materiale de stat şi de mobilizare, de a elibera din rezervele materiale de stat grâu alimentar, în vederea împrospătării acestuia cu decalaj în timp şi nu conţine elemente noi. |
| **5. Fundamentarea economico-financiară** |
| Implementarea proiectului nu necesită alocarea resurselor financiare de la bugetul de stat.  Eliberarea grâului se va efectua în bază de contract, cu prezentarea unei garanţii bancare sau financiare, al cărei cuantum va asigura reîntregirea stocurilor eliberate. |
| **6. Modul de încorporare a actului în cadrul normativ în vigoare** |
| Proiectul hotărârii de Guvern este elaborat în temeiul art. 8 din Legea nr. 589/1995 privind rezervele materiale de stat şi de mobilizare și se încadrează în cadrul normativ de implementare a prevederilor acestuia.  Drept urmare a aprobării prezentului proiect de hotărâre nu va fi necesară modificarea şi completarea altor acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparenţa în procesul decizional, anunţul privind iniţierea procesului de elaborare a proiectului hotărârii de Guvern cu privire la împrospătarea cu decalaj în timp a grâului alimentar din rezervele materiale de stat a fost plasat pe pagina-web oficială a Ministerului Afacerilor Interne în directoriul„Transparenţa decizională”, compartimentul „Consultări publice” și pe portalul guvernamental [www.particip.gov.md](http://www.particip.gov.md). |

**Secretar general al ministerului Ianuș ERHAN**